text: Nu falder hammeren: Er din nummerplade skruet fast?
  15 november 2015 kl. 06.56
  Fra søndag den 15. november koster det en bøde på 1000 kr., hvis nummerpladen ikke er skruet ordentligt fast på bilen. 
  Det er i dag, det sker.
  Nummerplader på person- og varebiler skal fra i dag være skruet fast med to skruer. Fra 15. november 2015 er det nemlig lovpligtigt, at nummerplader skal være skruet fast. Er de ikke det, så kan det koste en bøde på 1000 kr., og samtidig kan bilen kun godkendes betinget til syn.
  Loven siger, at pladerne skal skrues fast med to skruer eller bolte. Bagefter skal der klikkes en lille hætte i nummerpladens farve over skruerne. Hætten skal sidde så fast, at den skal klikkes af med for eksempel en skruetrækker.
  Og så skal skruerne med hætter være synlige på nummerpladen, så man nemt kan konstatere om fastgørelsen lever op til lovens krav. Skruerne og hætterne må ikke gå ud over læseligheden af nummerpladen.
  Der er ingen krav til fastgørelsen af nummerplader for motorcykler, knallerter, trailere og campingvogne. Her skal nummerpladerne være solidt monteret. Den 3. nummerplade til eksempelvis cykelbom, skal heller ikke fastgøres med skruer.
  Kravene til fastgørelse af nummerpladen med skruer sker for at besværliggøre tyverierne af nummerplader.
  